b"\n_START_ARTICLE_\nDopatge als Jocs Ol\xc3\xadmpics\n_START_PARAGRAPH_\nLes proves antidopatge foren introdu\xc3\xafdes pel Comit\xc3\xa8 Ol\xc3\xadmpic Internacional (COI) als Jocs Ol\xc3\xadmpics en l'edici\xc3\xb3 de 1968 realitzada a Ciutat de M\xc3\xa8xic (M\xc3\xa8xic). _NEWLINE_Aquests controls s'han convertit en un r\xc3\xa8gim de control sistem\xc3\xa0tic de tots els atletes, els quals estan obligats a acceptar. Les proves per tal de detectar qualsevol millora de rendiment no natural inclouen an\xc3\xa0lisis de sang i orina._NEWLINE_Des de 1999 l'organisme amb autoritat sobre l'\xc3\xbas de drogues que augmenten el rendiment \xc3\xa9s l'Ag\xc3\xa8ncia Mundial Antidopatge (AMA). Aquesta organitzaci\xc3\xb3 supervisa les proves dels atletes de diverses federacions esportives i dels Jocs Ol\xc3\xadmpics. Amb la millora dels f\xc3\xa0rmacs de millora del rendiment per part dels seus creadors, els quals aconsegueixen augmentar la pot\xc3\xa8ncia de l'atleta, la seva complexitat i per tant la seva m\xc3\xa9s dif\xc3\xadcil detecci\xc3\xb3, l'AMA inverteix un gran nombre de diners per tal d'arribar a detectar totes les noves formes d'aquests f\xc3\xa0rmacs.\n_START_SECTION_\nCasos famosos\n_START_PARAGRAPH_\nAl llarg de la hist\xc3\xb2ria, el Comit\xc3\xa8 Ol\xc3\xadmpic Internacional ha sancionat 72 esportistes per haver donat positiu en un d'aquests tests, sent el cas de m\xc3\xa9s renom el protagonitzat pel canadenc Ben Johnson en els Jocs Ol\xc3\xadmpics d'estiu de 1988 realitzats a Se\xc3\xbcl (Corea del Sud), on fou desposse\xc3\xaft de la medalla d'or despr\xc3\xa9s de descobrir-se el seu frau esportiu en la vict\xc3\xb2ria aconseguida als 100 metres llisos. Despr\xc3\xa9s de retornar a l'activitat esportiva despr\xc3\xa9s de dos anys de sanci\xc3\xb3 imposada pel COI novament don\xc3\xa0 positiu en una altra prova, sent sancionat en aquell moment de per vida en qualsevol competici\xc3\xb3 esportiva._NEWLINE_En els Jocs Ol\xc3\xadmpics d'estiu de 2004 realitzats a Atenes (Gr\xc3\xa8cia), el llan\xc3\xa7ador de martell hongar\xc3\xa8s Adrian Annus, vencedor en aquesta categoria, don\xc3\xa0 negatiu en dues mostres d'orina per\xc3\xb2 en observar una possible manipulaci\xc3\xb3 d'aquestes mostres els jutges demanaren una tercera mostra. En negar-se l'atleta a realitzar-la li fou retirada la medalla i fou considerat culpable de dopatge."